НАЦРТ

МЕТОДОЛОШКИ ОКВИР ЕВАЛУАЦИЈЕ СИСТЕМА НАЦИОНАЛНОГ ОКВИРА КВАЛИФИКАЦИЈА У СРБИЈИ

Новембар 2022. године

**Садржај**

[Скраћенице 1](#_Toc119880815)

[Увод и истраживачки контекст 2](#_Toc119880816)

[Развој НОКС-а 2](#_Toc119880817)

[Дефиниција и опис НОКС-а 3](#_Toc119880818)

[Заинтересоване стране, институције, организације и тела 7](#_Toc119880819)

[Методолошки оквир евалуације НОКС-а 13](#_Toc119880820)

[Логика интервенције и циљеви јавне политике 14](#_Toc119880821)

[Корисници и циљеви евалуације 16](#_Toc119880822)

[Евалуативни критеријуми и питања 16](#_Toc119880823)

[Релевантност 18](#_Toc119880824)

[Ефективност 19](#_Toc119880825)

[Ефикасност 25](#_Toc119880826)

[Утицај 26](#_Toc119880827)

[Одрживост 27](#_Toc119880828)

[Подаци који ће бити коришћени 27](#_Toc119880829)

[Ресурси потребни за евалуацију 29](#_Toc119880830)

[Библиографија 30](#_Toc119880831)

[Анекс: Мишљење на Предлог Методологије за праћење и мерење ефеката имплементације НОКС-а 32](#_Toc119880832)

# Скраћенице

|  |  |
| --- | --- |
| АзК | Агенција за квалификације |
| ESCO | Classification of European Skills, Competences Qualifications and Occupations |
| ЈПОА | Јавно признати организатори активности образовања одраслих |
| КОНУС | Конференција универзитета Србије |
| КАССС | Конференција академија и високих школа Србије |
| МПНТР | Министарство просвете, науке и технолошког развоја |
| НАТ | Национално акредитационо тело |
| НОКС | Национални оквир квалификација у Србији |
| НПС | Национални просветни савет |
| НСВО | Национални савет за високо образовање |
| НСЗ | Национална служба за запошљавање |
| ОАС | Основне академске студије |
| ППУ | Признавање претходног учења |
| РКиПСВ | Центар за развој квалификација и подршку секторским већима |
| РЗС | Републички завод за статистику |
| СК | Стандард квалификације |
| ССОВ | Средње стручно образовање и васпитање |
| ССООО | Савет за стручно образовање и образовање одраслих |
| СВ | Секторско веће |
| ВО | Високо образовање |
| ВШУ | Високошколска установа |
| УПС | Унија послодаваца Србије |
| ЗОСОВ | Закон о основама система образовања и васпитања |
| ЗУОВ | Завод за унапређивање образовања и васпитања |
| ЗВКОВ | Завод за вредновање квалитета образовања и васпитања |

# Увод и истраживачки контекст

## Развој НОКС-а

Први циклус реформских активности у образовању окончан је 2020. године и реализован на основу Стратегије развоја образовања у Републици Србији до 2020. године. Један од четири дугорочна циља Стратегије био је остваривање релевантности образовања и његово усклађивање са потребама социо-економског развоја друштва. Значајан корак у постизању овог циља представљало је успостављање Националног оквира квалификација за целоживотно учење у Републици Србији (у даљем тексту НОКС). Поред успостављања законодавног и институционалног оквира за развој НОКС-а, Стратегија је као циљеве значајне за систем квалификација поставила и развој образовања одраслих, успостављање система акредитације програма неформалног образовања, стварање широке мреже пружалаца услуга образовања одраслих и најмање 7% популације одраслих у РС обухваћених неким од програма образовања одраслих; успостављање система сертификације претходног учења/признавање неформалног и информалног учења; успостављање Секторских већа (тела која чине експерти и представници социјалних партнера који послују у области које припадају једном сектору и која доносе одлуке везане за оквир квалификација у том сектору); развој свих планова и програма у средњем стручном образовању и васпитању на основу стандарда квалификације; и успостављање и функционисање система осигурања квалитета на нивоу НОКС-а кроз развој система акредитације, стандарда, праћења и евалуације.[[1]](#footnote-1)

Остваривање наведених циљева у протеклом периоду, поред средстава из националног буџета, било је подржано и ИПА средствима ЕУ, кроз пројекат „Развој интегрисаног националног система квалификација у Републици Србији“ (ИПА 2014) и секторску буџетску подршку „Реформа образовања у Србији – јачање везе са запошљавањем и социјалном инклузијом“ (ИПА 2016).

Развој НОКС-а у Србији је текао кроз два паралелна процеса. У 2008. години Национални савет за високо образовање развио је НОКС за високо образовање (нивои VI-VIII) у оквиру Болоњског процеса. Савет за стручно образовање и образовање одраслих је 2013. године усвојио документ НОКС за средње стручно образовање (нивои I до V), који је обухватао и формално и неформално образовање/квалификације. Након ова два корака, у 2014. години Министарство просвете, науке и технолошког развоја формирало је експертску групу са задатком да развије обједињени национални оквир квалификација који би обухватио све нивое и врсте образовања и квалификација. Први корак је био развој документа „Нивои и дескриптори Националног оквира квалификација и класификација квалификација по нивоима у Србији“ који је 2016. године усвојен од стране Националног савета за високо образовање и Савета за стручно образовање и образовање одраслих. Експертска радна група развила је свеобухватни документ који је садржао све основне елементе НОКС-а, нивое и дескрипторе нивоа за све квалификације у Србији. Документ је био полазна основа за израду Закона о НОКС-у.

Закон о Националном оквиру квалификација Републике Србије усвојен је 6. априла 2018. године. У августу 2018. године основан је Савет за НОКС, а у септембру исте године Влада РС је донела одлуку о успостављању Агенције за квалификације. На основу одлуке Савета за НОКС у децембру исте године Влада је основала дванаест Секторских већа која су конституисана и отпочела са својим радом. Коначно, у фебруару 2020. године НОКС је референциран према Европском оквиру квалификација.

Овим заокруженим активностима током протеклог периода је, у складу са циљевима предвиђеним Стратегијом развоја образовања у Републици Србији, успостављен нови и јединствени интегрисани национални оквир квалификација за целоживотно учење.

## Дефиниција и опис НОКС-а

Национални оквир квалификација у Србији (НОКС) представља систем за описивање, уређивање и класификацију квалификација које се могу стећи кроз формално, неформално и информално образовање. Постојање оваквог система квалификација подразумева и постојање различитих механизама за обезбеђивање квалитета, те су под окриљем НОКС-а јасно дефинисани процеси и институције које су одговорне за утврђивање квалификација и њихових стандарда, као и начини и услови под којима се квалификације стичу, међусобно упоређују и препознају. Овако сачињен систем квалификација требало би да допринесе јасном утврђивању квалификације радне снаге и креирању образовних политика које су у складу са захтевима тржишта рада, али уједно и да допринесе задовољењу личних потреба појединаца у свету образовања и рада. Национални оквир квалификација усклађен је са Европским оквиром квалификација што омогућава поређење националних квалификација са одговарајућим квалификацијама у другим европским земљама у циљу наставка школовања или запошљавања.

Оквир квалификација представља формализовану структуру у којој се квалификације распоређују по нивоима образовања на основу исхода учења, тј. онога што особа којој је издат одређени јавни документ (диплома, сертификат, уверење) зна, разуме и способна је да уради на крају процеса учења[[2]](#footnote-2). Оквир квалификација олакшава разумевање и упоређивање квалификација и може се дефинисати на националном, регионалном и међународном нивоу. Оквири квалификација представљају кључну спону између света образовања и рада, те су веома значајно поље за реформу политика образовања, обуке и целоживотног учења.

У Табели 1 упоредно је приказан нови и претходни систем квалификација, постојећих осам нивоа квалификација и врсте образовања кроз који се стиче. Новим системом квалификација обухваћени су сви нивои и врсте квалификација, без обзира на животно доба у коме се оне стичу и начин њиховог стицања (кроз формално или неформално образовање, односно информално учење, тј. животно или радно искуство). Формирањем таквог оквира квалификација омогућена је боља разумљивост, прегледност и транспарентност постојећих система квалификација.

*Табела 1: Упоредна табела нивоа квалификација и врста образовања[[3]](#footnote-3)*

|  |  |  |  |
| --- | --- | --- | --- |
| НОКС ниво | | Упоредна табела нивоа квалификација и врста образовања | |
|  | | актуелни систем | претходни систем |
| 1. | | Основно образовање и васпитање  Основно образовање одраслих  Основно музичко/балетско образовање | Неквалификовани (НК) радник  1. степен стручне спреме (1. ССС) |
| 2. | | Стручно оспособљавање (1 год)  Образовање за рад (2 год)  Обучавање (120-360 сати обуке) | Полуквалификовани (ПК) радник  2. степен стручне спреме (2. ССС) |
| 3. | | Средње стручно образовање (3 год)  Неформално образовање одраслих (мин. 960 сати обуке) | Квалификовани (КВ) радник  3. степен стручне спреме (3. ССС) |
| 4. | | Средње образовање у трајању од 4 год. (стручно, уметничко, гимназијско) | 4. степен стручне спреме (4. ССС) |
| 5. | | Мајсторско и специјалистичко образовање | Висококвалификовани (ВКВ) радник  5. степен стручне спреме (5. ССС) |
| 6. | 6.1 | Основне академске студије  (ОАС, 180 ЕСПБ)  Основне струковне студије  (ОСС, 180 ЕСПБ) | Више образовање у трајању од 2 до 3год студија (6.1 ССС)  Први степен факултета (до 2005. год 6.1 ССС) |
| 6.2 | Основне академске студије  (ОАС, 240 ЕСПБ)  Специјалистичке струковне студије I степена  (ССС 180+60 ЕСПБ, стечене у складу са Законом о високом образовању који је на снази од  7.10.2017) | Више образовање са специјализацијом у трајању до годину дана (6.2 ССС) |
| 7. | 7.1 | Интегрисане академске студије  (ИАС, макс. 360 ЕСПБ)  Мастер академске студије  (МАС, 180+120 или 240+60 ЕСПБ)  Мастер струковне студије  (МСС, 120 ЕСПБ) | Основне (дипломске) студије у трајању од четири до шест година (до 2005. године, 7.1 ССС)  Специјалистичке струковне студије II степена (ССС 180+60 ЕСПБ) стечене у складу са Законом о високом образовању који је на снази од 7.10.2017. |
| 7.2 | Специјалистичке академске студије  (САС 60 ЕСПБ, стечене у складу са Законом о високом образовању који је на снази од 7.10.2017) | Специјалистичке студије у трајању од једне до две године (до 2005. године, 7.2 ССС)  Магистарске студије у трајању од две године (до 2005. године, 7.2 ССС) |
| 8. | | Докторске студије (ДС, 180 ЕСПБ) | Докторат наука (до 2005. године, 8 ССС) |

Национални оквир квалификација Републике Србије представља систем за уређивање квалификација стечених кроз формално, неформално или информално образовање. У овом контексту, под квалификацијом се подразумева формално признање стечених компетенција, односно свих оних знања, вештина, способности и ставова који једној особи омогућују ефикасно обављање активности у послу, тј. омогућавају јој обављање радних активности које је у складу са очекиваним стандардом. Да би неко стекао квалификацију, надлежно тело треба да утврди да је особа стекла исходе учења у оквиру одређеног нивоа квалификације и према задатом стандарду за ту квалификацију, што се формално потврђује јавном исправом (дипломом или сертификатом).

У оквиру НОКС-а побројани су и описани не само различити нивои квалификација, већ и односи између квалификација, као и путеви проходности и напредовања кроз овакав систем квалификација. На основу НОКС-а, квалификације се разврставају на опште квалификације (које се стичу кроз основно образовање и васпитање, гимназијско образовање које обухвата све типове и смерове гимназија, као и специјализоване гимназије), стручне квалификације (које се стичу кроз средње стручно образовање, обуке, средње уметничке квалификације), академске квалификације (које се стичу кроз акредитоване академске студијске програме-основне, мастер, специјалистичке и докторске студије, као и академске уметничке квалификације) и струковне квалификације (које се стичу кроз акредитоване струковне студијске програме-основне, мастер и специјалистичке студије).

Такође, НОКС прецизно дефинише процесе, тела и организације одговорне за успостављање квалификација, као и начине стицања квалификација, њихово упоређивање, препознавање, обезбеђивање квалитета и стандарда по којима се реализују.

У систему квалификација у Републици Србији квалификације су се традиционално стицале кроз формални систем образовања. Кроз формално образовање могу се стећи опште, стручне, академске и струковне квалификације, завршавањем основног, средњег или високог образовања у оквиру верификованих и акредитованих установа и програма, након чега се издаје одговарајућа диплома или уверење. Међутим, као резултат увођења флексибилнијих путева достизања квалификација, новим законским решењима у области образовања одраслих уређен је начин признавања квалификација кроз два додатна пута. Квалификације се захваљујући новом НОКС-у могу стећи и кроз неформално образовање - на овај начин стичу се стручне квалификације кроз систем образовања одраслих, различитим облицима образовања, најчешће обуком или оспособљавањем, после чега се издаје сертификат или уверење. Коначно, стручне квалификације се сада могу стећи и признавањем претходног учења, неформалног или информалног. Поступак оваквог признавања квалификација подразумева да се у складу са дефинисаним стандардом процењују знања, вештине и ставови које је особа стекла кроз радно или животно искуство. На крају поступка издаје се одговарајући сертификат.

## Заинтересоване стране, институције, организације и тела

Систем НОКС-а обухвата велики број заинтересованих страна: предузећа, државне институције, јавне службе, синдикате, школе, факултете, организације, предузећа и лица која уче, наставнике, професоре, инструкторе, испитна тела, испитиваче и кандидате, службе/агенције за запошљавање, каријерне саветнике, лица која траже посао, итд. који имају различите улоге и интересе. Институционални оквир за планирање, управљање и спровођење НОКС-а је комплексан и састоји се од различитих институција, организација и тела.

**МПНТР** је главна институција одговорна за развој и спровођење образовних политика. Основне функције МПНТР су истраживање, планирање, развој, надзор и управљање предшколским, основним, средњим, високим и системом образовања одраслих. Основне јединице унутар МПНТР су 11 сектора и то: Сектор за предшколско и основно образовање и васпитање, Сектор за средње образовање и васпитање и образовање одраслих, Сектор за међународну сарадњу и европске интеграције, Сектор за високо образовање, Сектор за ученички и студентски стандард и инвестиције, Сектор за дигитализацију у просвети и науци, Сектор за дуално и предузетничко образовање и васпитање, Сектор за финансије, Сектор за инспекцијске послове, Сектор за науку и Сектор за технолошки развој, трансфер технологија и иновативни систем. У Министарству је према акту о систематизацији предвиђено укупно 287 радних места и 423 државних службеника и намештеника а у Министарству је запослено укупно 336 државна службеника и намештеника , 3 запослена су на мировању радног односа, 12 лица запослено је на одређено време, као и 5 државних секретара. Поред сектора у Министарству постоје и уже унутрашње јединице изван сектора и Секретаријата, у оквиру којих се налази и Одељење за координацију рада школских управа.

Поред Министарства постоје и два Завода, Завод за унапређивање образовања и васпитања и Завод за вредновање квалитета образовања и васпитања као и Агенција за квалификације. Оба завода учествују у реформским активностима и пружају саветодавну и стручну подршку.

**ЗУОВ** обавља послове праћења, обезбеђивања и унапређивања квалитета и развоја система образовања и васпитања, као и развојне, саветодавне, истраживачке и друге стручне послове у предшколском, основном и средњем образовању и васпитању. За обављање стручних послова ЗУОВ има три центра и један сектор као унутрашње јединице: Центар за развој програма и уџбеника, Центар за стручно образовање и образовање одраслих, Центар за професионални развој запослених у образовању и Сектор за специфична питања предшколског, основног и средњег образовања. ЗУОВ остварује непосредну сарадњу са МПНТР, НПС и ССООО. Представници ЗУОВ-а су по Закону о НОКС[[4]](#footnote-4) чланови СВ. Поред тога што је ЗУОВ надлежан за израду наставних програма који треба да буду усклађени и којима се достижу исходи учења прописани СК, следеће области су у директној вези са НОКС: каријерно вођење и саветовање, осигурање квалитета (различити образовни стандарди као и испити у ССО), припрема СК за образовне профиле у стручном образовању (и СК за опште квалификације), припрема концепта и стандарда признавања претходно стечених знања и вештина, припрема дела националног оквира квалификација и припрему листе квалификација, давање мишљења о испуњености стандарда за остваривање програма стручног оспособљавања и обуке, помоћ у координацији социјалног дијалога и партнерства на различитим нивоима планирања, развоја и остваривања стручног образовања и образовања одраслих[[5]](#footnote-5).

**ЗВКОВ** је стручна институција која се бави евалуацијом образовања и васпитања и даје препоруке за успостављање и обезбеђивање система квалитета образовања и васпитања. Кључне активности Завода су: дефинисање стандарда у образовању, вредновање образовања, и обука учесника у систему образовања. ЗВКОВ има четири унутрашње јединице: Центар за испите, Центар за осигурање квалитета рада установа, Центар за међународна, национална испитивања и развојно-истраживачке послове и Центар за образовну технологију. Област у којој се остварује сарадња са институцијама надлежним за НОКС, је систем осигурања квалитета, завршни и пријемни испити, стандарди у образовању, и вредновање квалитета рада установа. Према закону АзК је надлежан да предлаже мере унапређивања осигурања квалитета у целокупном систему образовања[[6]](#footnote-6).

**Агенција за квалификације** основана је у септембру 2018 а на основу Закона о НОКС-у. АзК има три центра: Центар за развој квалификација и подршку секторским већима НОКС-а, Центар за акредитацију јавно признатих организатора образовања одраслих, ЕНИЦ/НАРИЦ центар. Актом о систематизацији предвиђено је да АзК има 51 запосленог.

**Национално тело за акредитацију и проверу квалитета у високом образовању** је основано 2018. године на основу Закона о високом образовању. Национално акредитационо тело обавља послове акредитације, провере квалитета високошколских установа и јединица у њиховом саставу, вредновања студијских програма и обезбеђивања квалитета у високом образовању у Србији. Стручни орган Националног акредитационог тела је Комисија за акредитацију и проверу квалитета у високом образовању (у даљем тексту КАПК). Поред КАПК-а, НАТ чини и Одељење за акредитацију и спољашњу проверу квалитета, Одсек за међународну сарадњу, пројекте и едукацију и Одсек за информационе технологије. Области у којима треба остварити сарадњу са институцијама НОКС-а су обезбеђивање квалитета у високом образовању, вредновање и акредитација студијских програма у складу са СК, те стандарди квалификација за нивое 6 – 8.

Као платформа за промишљање и развој политике образовања, консултацију, координацију и сарадњу поред постојећих институција основана су и четири савета: Национални просветни савет, Савет за стручно образовање и образовање одраслих, Национални савет за високо образовање и Савет за НОКС.

**НПС** је основан ради развоја и унапређивања предшколског, основног, општег средњег и уметничког образовања. Савет има 35 чланова. Савет прати и анализира стање, даје смернице за развој и унапређивање квалитета, предлаже мера за смањивање стопе осипања и раног напуштања система образовања, утврђује опште и посебне стандарде постигнућа, и друге стандарде у предшколском, основном, општем средњем и уметничком образовању. Сарадња са институцијама НОКС-а потребно је остварити у домену СК за опште квалификације, СК које се стичу уметничким образовањем, унапређивање квалитета образовања и развој система образовања.

**ССООО** је основан ради развоја и унапређивања средњег стручног образовања и образовања одраслих. Савет прати и анализира стање, учествује у припреми стратегије развоја и унапређивања квалитета стручног образовања, а посебно средњег стручног образовања и васпитања, образовања одраслих, специјалистичког и мајсторског образовања, средњег стручног образовања и обука лица са сметњама у развоју и инвалидитетом и других облика стручног образовања (формалног и неформалног). Савет има 19 чланова. Улога Савета је да допринесе развоју људских ресурса који су потреби за стварање друштва заснованог на знању и целоживотном учењу. Области у којима је потребно остварити сарадњу са институцијама НОКС-а су: унапређење и развој стручног образовања и образовања одраслих, специјалистичког и мајсторског образовања, средњег стручног образовања и обуке лица са сметњама у развоју и инвалидитетом, и другим облицима стручног образовања (формално и неформално), односно развој СК које се стичу у наведеним облицима стручног образовања, обезбеђивање квалитета у стручном образовању (стандарди и испити), каријерно вођење и саветовање као и развој социјалног партнерства.

**Национални савет за високо образовање** надлежан је за стратешко планирање и доношење одлука о кључним питањима система високог образовања, као што су утврђивање стандарда за самовредновање и квалитета, за спољашњу проверу квалитета, стандарда за акредитацију високошколских установа и програма. Савет има 17 чланова. Области у којима треба остварити сарадњу са институцијама НОКС-а су: уписна политика, кратки програми студија и издавање одговарајућег сертификата, унапређивање квалитета високог образовања (посебно стандарди за акредитацију студијских програма).

**Савет за НОКС** је саветодавно тело које даје препоруке у процесу планирања и развоја људских ресурса, као и јавним политикама које се баве целоживотним учењем, запошљавањем, и каријерним вођењем и саветовањем. Савет има 25 чланова које именује Влада.

На основу Закона о НОКС-у, одлуке Савета за НОКС, Влада РС основала је **12 Секторских већа**: 1. Секторско веће за сектор информационих и комуникационих технологија, електротехнике, аутоматике и електронике, 2. Секторско веће за сектор пољопривреде, производње хране, шумарства, рибарства и ветерине, 3. Секторско веће за сектор осталих услуга, 4. Секторско веће за сектор индустријског развоја, 5. Секторско веће за сектор образовања и васпитања, 6. Секторско веће за сектор пословне администрације, 7. Секторско веће за сектор здравства и социјалне заштите, 8. Секторско веће за сектор саобраћаја и услуга транспорта, 9. Секторско веће за сектор трговине, угоститељства и туризма, 10. Секторско веће за сектор природних наука, математике и статистике, 11. Секторско веће за сектор уметност и хуманизам (хуманистичке науке), и 12. Секторско веће за сектор друштвених наука , новинарства и информисања.

Горе наведене институције и тела су део образовног система. Поред њих за развој НОКС-а значајну улогу имају и институције и тела која припадају привреди, запошљавању, раду, омладини, итд.

**Министарство рада, запошљавања, борачка и социјална питања** (Сектор за рад и запошљавање) је према Закону о Министарствима[[7]](#footnote-7) између осталог надлежно за послове који се односе на систем у области радних односа и права из рада, евиденције у области рада, праћење стања и кретања на тржишту рада, евиденције у области запошљавања, унапређење у подстицање запошљавања, стратегију, програм и мере активне политике запошљавања, запошљавање особа са инвалидитетом и других лица која се теже запошљавају, припрему националног стандарда квалификација и предлагање мера за унапређење система образовања одраслих. Области у којима је потребно остварити сарадњу су професионално саветовање и каријерно вођење, стандарди занимања и шифрирање, образовање одраслих, обуке и професионална рехабилитација особа са инвалидитетом.

**Национална служба за запошљавање** је на основу Закона запошљавању и осигурању у случају незапослености овлашћена за обављање послова из области запошљавања, осигурања за случај незапослености, остваривања права из осигурања за случај незапослености вођење евиденција у области запошљавања. Области сарадње су професионална орјентација и саветовање о планирању каријере, додатно образовање и обука, ППУ и сарадња са ЈПОА као и евиденције у области запошљавања

**Републички завод за статистику** је посебна стручна организација у систему државне управе у Републици Србији која обавља стручне послове који се односе на: организацију и спровођење статистичких истраживања, односно израду методологије, прикупљање, обраду, статистичку анализу и објављивање статистичких података; припрему и доношење јединствених статистичких стандарда; развој, одржавање и коришћење републичких административних и статистичких регистара; сарадњу и стручну координацију са органима и организацијама овлашћеним за вршење статистичких истраживања; сарадњу са међународним организацијама ради стандардизације и обезбеђивања упоредивости података. Област сарадње је прикупљање и вођење статистичких података из области образовања као и других релевантних података потребних за развој и праћење НОКС-а (регистар НОКС-а, анализе и истраживања од значаја за развој квалификација, профили сектора и рад Секторских већа).

**Привредна комора Србије** (ПКС) је законом[[8]](#footnote-8) дефинисана организација привредних субјеката. ПКС окупља привреду Србије у јединствен систем, секторски и регионално. Чланови ПКС су привредна друштва, груписана у секторе пољопривреде, индустрије и услуга, који се уже групишу у 19 гранских удружења. ПКС[[9]](#footnote-9) заступа интересе и ставове чланова учешћем у креирању закона и других прописа важних за пословну заједницу; унапређује економску сарадњу са иностранством; пружа информативно-аналитичку подршку привреди. Кроз повезивање привреде и науке подстиче се примена нових технологија и знања у савременом пословању и производњи. Према Закону о дуалном образовању ПКС има значајну улогу код уписа ученика, утврђивања испуњености услова за извођење учења кроз рад код послодавца, вођења регистра о дуалном образовању, обука и лиценцирање инструктора и спровођења завршних и матурских испита. ПКС има значајну улогу у успостављању социјалног дијалога између образовања и привреде и раду Секторских већа.

**Унија послодаваца Србије** (УПС), као легитимни представник послодаваца у домаћем социјалном дијалогу заступа интересе послодаваца у дијалогу са државним органима и синдикатима, у оквиру Социјално економског савета. Чланство у Унији послодавца Србије је добровољно. УПС се залаже за превазилажење сукоба путем социјалног дијалога и преговарања. Са позиције репрезентативне послодавачке организације, Унија се ангажује на стварању предуслова за даљу изградњу активних и равноправних партнерских односа са представницима извршне власти и представницима радника. УПС има 19 сектора а делатност сектора је праћење и анализирање привредних кретања у одређеном сектору привреде и предлагање мера ради унапређивања услова рада и пословања. Област сарадње са УПС је развој социјалног дијалога у образовању.

**Синдикат** је самостална и независна организација запослених у коју се они добровољно удружују ради заступања, представљања, унапређења и заштите својих професионалних, радних, економских, социјалних, културних и других појединачних и колективних интереса. Деловање синдиката регулисано је Законом о раду а статус репрезентативног синдиката имају Савез самосталних синдиката Србије и Уједињени грански синдикат “Независност”. Учлањивање у синдикате је добровољно. Област сарадње је развој социјалног дијалога у образовању.

# Методолошки оквир евалуације НОКС-а

Према Уредби о методологији управљања јавним политикама, анализи ефеката јавних политика и прописа и садржају појединачних докумената јавних политика, током и након спровођења јавне политике потребно је спровести еx-post анализу ефеката која представља процес праћења спровођења докумената јавних политика кроз сагледавање ефеката њених мера и активности. Овај процес се остварује кроз различите врсте анализа ради вредновања постигнутих учинака, у циљу њиховог преиспитивања и унапређења. Ex-post анализа ефеката омогућава сагледавање стварних позитивних и негативних, директних и индиректних ефеката које мере садржане у документу јавне политике производе током примене, како би се утврдило да ли је неопходно предузети додатне и/или корективне мере у циљу смањења негативних ефеката на најмању могућу меру, отклањања узрока проблема насталих у току спровођења јавне политике, и постизања планираних циљева[[10]](#footnote-10).

Следећи препоруке из Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика и Приручника за анализу ефеката јавних политика и прописа[[11]](#footnote-11), како би се пратили и евалуирали ефекти НОКС-а као јавне политике у области образовања, приступило се развоју методолошког оквира за евалуацију ефеката НОКС-а, који би обухватио одговарајуће индикаторе за евалуацију, инструменте за прикупљање података и препоруке за спровођење евалуације, као и развоју методолошког оквира за праћење ефеката модернизованих квалификација на појединца (на запошљавање и целоживотно учење). Планирано вредновање омогућиће управљање квалитетом НОКС-а као јавне политике у области образовања.

Полазну основу за развој плана евалуације чинили су подаци добијени из иницијалних састанака са заинтересованим странама, деск истраживање релевантних правних и стручних докумената и материјала, као и компаративна анализа начина евалуације одговарајућих образовних политика у другим земљама са којима НОКС кореспондира у систему. Комбинујући резултате анализе тако прикупљених података и методолошке смернице за анализу ефеката јавних политика прописане од стране Секретаријата за јавне политике, уобличен је методолошки оквира са предлогом индикатора за евалуацију НОКС-а као јавне политике.

Евалуација јавне политике представља систематичну процену дизајна, имплементације и резултата одређене Владине политике. Свака јавна политика представља својеврсну Владину интервенцију у циљу решавања специфичног препознатог проблема у одређеној области, због тога евалуација политике треба да објасни како је та интервенција спроведена и какве ефекте је имала, за кога и због чега. Такође, треба да одговори на питања шта у таквој интервенцији може бити унапређено и како, као и да процени свеукупан ефекат и исплативост политике. Основна питања која евалуација политике треба да расветли су:

* Да ли интервенција функционише онако како је било планирано и предвиђено?
* Шта је у примени политике текло добро, шта мање добро и због чега?
* Шта би се могло побољшати?
* Како је контекст примене политике утицао на њену реализацију?
* До којих мерљивих исхода је политика довела? Да ли је довела и до неких непланираних или нежељених исхода?
* Шта се од ових исхода може приписати искључиво примени политике?
* Како је контекст примене политике утицао на исходе до којих је политика довела?
* Да ли је политика утицала другачије на различите групе корисника и на који начин? Због чега је то тако, или није тако ако је планирано да буде?
* У ком погледу политика може бити унапређена?
* Ако бисмо поново спроводили политику, шта бисмо урадили другачије?

Како би евалуација дала овако обухватан поглед, она ће укључити истраживачка питања везана како за процес спровођења НОКС-а тако и његове ефекте, ослањајући се на комбиновање квалитативних и квантитативних метода за прикупљање података.

## Логика интервенције и циљеви јавне политике

Креирање НОКС-а и иницијални период примене ове политике темељио се на јасно одређеним циљевима, на чију процену остварености ће се евалуација фокусирати. При креирању НОКС-а логика интервенције је била пре имплицитна него експлицитна, па активности и мере за постизање циљева НОКС-а нису били у потпуности експлицирани, те ће ови подаци бити реконструисани кроз квалитативни део истраживања.

Сврха ново успостављеног НОКС-а била је обезбеђивање подршке за примену концепта целоживотног учења, омогућавање лакше покретљивости радне снаге, као и уређивање и унапређивање система квалификација у складу са захтевима друштвено-економског развоја. Према овим принципима учење и образовање би требало да буду усмерени на развој компетенција које ће донети добити и на индивидуалном и на друштвеном плану. Са једне стране, поседовање компетенција потребних за живот у савременом друштву треба да потпомогне економски раст и успешно запослење, али и да са друге стране доведе до личних добити као што је унапређење здравља, квалитета живота и друштвене и грађанске укључености и ангажованости. Релевантност образовања огледа се у томе колико исходи образовања воде ка достизању компетенција неопходних за живот и укљученост у савремено друштво.

Законом о НОКС-у јасно је дефинисано девет његових циљева:

* обезбеђивање разумљивости, прегледности и транспарентности квалификација, као и њихове међусобне повезаности;
* развој стандарда квалификација заснованих на потребама тржишта рада и друштва у целини;
* обезбеђивање оријентисаности целокупног образовања на исходе учења којима се изграђују компетенције дефинисане стандардом дате квалификације;
* унапређивање приступа, флексибилности путева и проходности у систему формалног и неформалног образовања
* обезбеђивање препознавања и признавања неформалног и информалног учења;
* афирмисање значаја кључних, општих и међупредметних компетенција за учење током целог живота;
* унапређивање сарадње међу релевантним заинтересованим странама односно социјалним партнерима;
* обезбеђивање система квалитета у процесу развоја и стицања квалификација;
* обезбеђивање упоредивости и препознатљивости квалификација стечених у Републици Србији са квалификацијама стеченим у другим државама.[[12]](#footnote-12)

## Корисници и циљеви евалуације

Евалуација НОКС-а као јавне политике иницирана је од стране АЗК и МПНТР, међутим подаци прикупљени евалуацијом биће од значаја и свим другим партнерима и заинтересованим странама. Пажљива евалуација и прихватање стандарда квалификација је централна референтна тачка за текућу мисију НОКС-а који треба да побољша квалитет образовне понуде у РС. Користећи јасно утврђен процес развоја стандарда, НОКС подстиче укљученост и консензус међу широким спектром заинтересованих страна, а специфични стандарди добијају епитет индикатора који се могу користити за мерење и јавно извештавање о квалитету образовања у РС.

Осим што треба да да увид у то како је политика НОКС-а спроведена, најзначајнији део евалуације односиће се на његову ефективност и утврђивање одобрених мера учинка који се могу користити за мерење и квантификацију образовних процеса (укључујући развој образовних програма), исхода и постигнућа појединца (образовних и економских – запошљавање и каријерно напредовање), перцепције појединца и стручњака и/или система који су повезани са могућношћу пружања висококвалитетне услуге образовања и запошљавања. Одобрене и прихваћене мере учинка НОКС-а могу користити провајдери у образовању, систем образовања и запошљавања, али и остале владине институције и агенције, као организације цивилног сектора.

## Евалуативни критеријуми и питања

У овом одељку биће описана евалуативна матрица, односно препоручени кључни евалуативни критеријуми и за њих везана евалуативна питања на основу којих ће се спровести вредновање имплементације и ефеката НОКС-а. *Због специфичних околности које су подразумевале измењен процес рада услед пандемије вируса COVID-19 и чињенице да је 2022. година била изборна и да су се ишчекивале институционалне промене унутар Владе РС (промена броја и кадровске структуре министарстава, истек мандата чланова Савета за НОКС и последичне промене у структури Секторских већа) било је онемогућено у потпуности спровести консултативни процес који би дао кључне саговорнике на наведене теме, те ће ове консултације бити реализоване чим се стекну одговарајући услови, након чега ће доћи до ревидирања и финалног дефинисања методолошког оквира евалуације.*

*Осим тога, током процеса израде плана евалуације Влада РС је донела нову Уредбу о оснивању Канцеларије за дуално образовање и Национални оквир квалификација[[13]](#footnote-13) којом се имплементација НОКС-а проширује са МПНТР и АЗК и на ову Канцеларију, што у значајној мери усложњава систем НОКС-а првенствено у делу који се односи на координацију и управљање и представља околност која захтева додатне консултације и прилагођавање плана евалуације.*

### Релевантност

Процена релевантности треба да одговори на питање да ли се јавном политиком као интервенцијом постиже оно што је њоме било планирано. Овај критеријум вредновања обухвата следећа евалуативна питања која се односе на релевантност НОКС-а у тренутку дизајнирања, као и у садашњем тренутку:

|  |  |
| --- | --- |
| Критеријум 1: РЕЛЕВАНТНОСТ | |
|  |  |
| Релевантност НОКС-а у тренутку креирања  Континуирана релевантност НОКС-а | * 1. У којој мери НОКС одговара на кључни задатак креирања политике? |
| * 1. Колико је НОКС био релевантан, тј. усклађен са потребама корисника у периоду када је осмишљен и дизајниран? |
| * 1. Колико је НОКС био подесан у периоду када је осмишљен и дизајниран (усклађен са контекстом у ком се спроводио и ставовима о његовој прихватљивости)? |
| * 1. Колико је НОКС релевантан с обзиром на садашње потребе корисника? |
| * 1. Колико је НОКС у складу са тренутним контекстом и ставовима о његовој прихватљивости? |

### Ефективност

Овај кључни сегмент евалуације биће усмерен на ефекте главних циљева НОКС-а, док ће дубљи допринос НОКС-а за појединца и шири социјални контекст бити адресиран у оквиру евалуативног критеријума *Утицај*.

Процена ефективности откриће да ли овако осмишљен и спроведен НОКС доводи до достизања постављених циљева, односно да ли су активности и мере предузете приликом примене НОКС-а биле релевантне за остваривање жељених исхода и ефеката ове јавне политике. Кључна евалуативна питања односиће се на сваки од девет циљева НОКС-а:

|  |  |
| --- | --- |
| Критеријум 2: ЕФЕКТИВНОСТ | |
|  |  |
| Да ли је процес имплементације НОКС-а био ефективан? | * 1. У којој мери су предвиђени резултати НОКС-а остварени? |
| * 1. Уколико резултати нису остварени, да ли се разлика може квантификовати? |
| * 1. Који фактори су допринели ефективној имплементацији НОКС-а и достизању циља? |
| * 1. Који фактори су омели ефективну имплементацију НОКС-а и достизање циља? |
| * 1. Да ли су изабране активности/мере релевантне и најадекватније за постизање резултата? |
| * 1. Да ли су корисници јавне политике задовољни постигнутим исходима? |

Критеријум Ефективности ће бити евалуиран и кроз следеће специфичне индикаторе развијене за сваки од утврђених циљева НОКС-а. Развој индикатора заснован је на одговарајућим методолошким приступима из међународних оквира, у којима је оваква врста индикатора идентификована као индикатори којима је могуће остварити и реформску функцију националних оквира квалификација.

1. *Разумљивост, прегледност и транспарентност квалификација, и њихова међусобна повезаност-број квалификација у регистру, број успостављених стандарда квалификација*

Индикатори:

* Постојање јавно доступне националне базе квалификација-Регистар
* Укупан број квалификација у Регистру (уз приказ статуса квалификација: активне/пасивне квалификације)
* Проценат квалификација са стандардом у односу на укупан број квалификација
* Број квалификација које су класификоване у складу са КЛАСНОКС
* Оптимизовање броја квалификација које су у понуди система образовања (повећање процента пасивизираних квалификација (услед промене у технологији, неусклађености са потребама тржишта рада итд.) у односу на почетни укупни број квалификација
* Доступност визуелизација података о квалификацијама на порталу НОКС-а у циљу боље видљивости напретка у квалитету образовне понуде и усклађености са потребним занимањима на тржишту рада

1. *Развој стандарда квалификација заснованих на потребама тржишта рада и друштва у целини;*

Индикатори:

* Број одлука о развоју стандарда квалификација Секторских већа на основу образложених иницијатива са аспекта тржишта рада
* Број одлука о развоју стандарда квалификација Секторских већа на основу образложених иницијатива са аспекта усклађености са глобалним циљевима одрживог развоја (зелена агенда, дигитална трансформација и сл.)
* Проценат запослених свршених ученика/студената са стеченом квалификацијом заснованом на стандарду
* Брзина тј. временски распон запошљавања свршених ученика/студената са стеченом квалификацијом заснованом на стандарду
* Брзина, тј. динамика увођења у посао
* Процена квалитета стечених компетенција од стране послодаваца

1. *Обезбеђивање оријентисаности целокупног образовања на исходе учења којима се изграђују компетенције дефинисане стандардом дате квалификације;*

Индикатори:

* Број образовних програма на свим нивоима образовања који су засновани на исходима сваке стандардизоване квалификације
* Временски оквир у ком су образовни програми донесени у односу на успостављање стандарда квалификације

1. *Унапређивање приступа, флексибилности путева и проходности у систему формалног и неформалног образовања*

Индикатори

* Јасно дефинисане процедуре и предуслови за приступање програмима на различитим нивоима образовања
* Проценат ученика/студената повратника у систем образовања (формално, неформално)
* Број преквалификација и доквалификација
* Број понуда обука за преквалификације и доквалификације
* Број школа, акредитованих организација и тренинг центара које обезбеђују обуке за преквалификације у доквалификације
* Број школа, кредитованих организација и високошколских установа које спроводе активности каријерног вођења у складу са стандардима услуга
* Постојање формалне могућности за проходност студената кроз систем високог образовања у односу на врсте квалификација (струковне-академске)
* Омогућавање проходности са нивоа 3 НОКС: постојање легислативне основе за полагање државне матуре и постојање индивидуалне подршке за полагање матуре (програми за стицање додатних кључних компетенција)
* Омогућавање проходности са нивоа 5 НОКС: постојање система осигурања квалитета за приступ високом образовању (на пример признавање претходног учења као услов за наставак школовања у одговарајућем програму/квалификацији високог образовања)

1. *Обезбеђивање препознавања и признавања неформалног и информалног учења;*

* Развијен легислативни оквир и стандарди за признавање неформалног и информалног учења;
* Број акредитованих образовних институција за спровођење ППУ
* Број издатих исправа за квалификације стечене кроз поступак ППУ
* Изједначавање вредности исправа стечених у формалном и неформалном образовању, путем ППУ као и право на наставак школовања (прецизирање легислативе и омогућавање признавања кључних компетенција стечених кроз неформално или информално учење или могућности похађања програма за стицање кључних компетенција за ниво 3 и 4 НОКС)
* Постојање адекватне легислативе за признавање претходног учења на нивоима НОКС-а у високом образовању и обезбеђени капацитети високошколских установа за имплементацију процедуре и стандарда за признавање претходног учења.

1. *Афирмисање значаја кључних, општих и међупредметних компетенција за учење током целог живота;*

Индикатори:

* Заступљеност кључних компетенција у стандардима за све нивое квалификација у складу са европским оквиром кључних компетенција и националном методологијом за развој стандарда квалификација
* Унапређен методолошки оквир кључних компетенција у стандардима квалификација за предуниверзитетско образовање (у складу са ревидираним и пилотираним стандардима постигнућа), као и за високо образовање.

1. *Унапређивање сарадње међу релевантним заинтересованим странама односно социјалним партнерима;*

Индикатори:

* Оперативност и функционалност секторских већа (квантитативни показатељи: број седница, број донесених одлука, број иницијатива које су Већа самостално развила, и сл.; квалитативни показатељи: субјективна процена председника и кључних чланова секторских већа)
* Број секторских већа и њихова структура (број и заступљеност представника кључних партнера и њихова компетентност и релевантност за доношење секторских одлука)
* Заступљеност кључних партнера и представника заинтересованих страна у систему НОКС-а- Секторска већа, Савет за НОКС
* Избор представника заинтересованих страна по критеријуму стручности, насупрот делегатском (нпр. избор путем конкурса са јасно дефинисаним критеријумима)
* Успостављен методолошки алат за описивање занимања на националном нивоу у складу са ESCO, ради унапређивања квалитета исхода учења у стандардима квалификација
* Утврђивање надлежног тела или институције за доношење описа занимања

1. *Обезбеђивање система квалитета у процесу развоја и стицања квалификација;*

Индикатори:

* Постојање методолошког и процедуралног оквира за развој и увођење нових квалификација
* Успостављена систем одлучивања о квалификацијама на бази података о потребама тржишта рада и других релевантних аналитичких подлога
* Обезбеђивање методолошког оквира за функционално превођење стандарда у исходе учења у модуларним програмима на свим нивоима, те евалуације (нпр. стандарди акредитације у високом образовању) квалитета програма у односу на стандард квалификација
* Успостављен систем завршних, матурских, дипломских испита у складу са компетенцијама утврђеним стандардом квалификација

1. *Обезбеђивање упоредивости и препознатљивости квалификација стечених у Републици Србији са квалификацијама стеченим у другим државама*

Индикатори:

* Референсираност НОКС-а у односу на ЕОК
* Признавање статуса НОКС-а стеченог кроз процес референсирања у легислативном оквиру
* Измене образаца исправа на свим нивоима образовања у складу са стандардима квалификација и обележјима ЕОК нивоа
* Примена ЕОК инструмента за унапређивање процеса признавања у оквиру методологије и процедура рада ЕНИК/НАРИК центра
* Преведен садржај регистра НОКС-а на енглески језик и повезан са EUROPASS базом образовних могућности

### Ефикасност

У оквиру процене ефикасности анализираће се сам процес спровођења НОКС-а и колико су ресурси за његово спровођење адекватно искоришћени (људски ресурси, време, финансијски ресурси и материјална добра).

|  |  |
| --- | --- |
| Критеријум 3: ЕФИКАСНОСТ | |
|  |  |
| Колико су ресурси доступни и у којој мери су коришћени за достизање резултата НОКС-а?  Да ли су одабране стратегије управљања допринеле ефикасном спровођењу НОКС-а? | * 1. Да ли су ангажовани ресурси (финансијски, људски, техничка подршка итд.) били довољни и адекватно стратешки распоређени за достизање резултата НОКС-а? |
| * 1. Да ли су активности спроведене према плану и на време. Уколико нису који су разлози за то? |
| * 1. Колико су партнерства допринела ефикасном спровођењу политике НОКС-а? |
| * 1. Да ли је успостављен адекватан и ефикасан систем координације и праћења спровођења НОКС-а? |
| * 1. Да ли је успостављен адекватан систем мониторинга спровођења НОКС-а? Да ли се редовно прати употреба ресурса како би се осигурала исплатива имплементација НОКС-а? Да ли је спровођење активности адекватно праћено од стране менаџмента? |
| * 1. Да ли је успостављен систем транспарентног финансијског извештавања? |

### Утицај

Анализа утицаја НОКС-а треба да процени његове шире или дугорочније трансформативне ефекте на појединца и друштво које је интервенција донела и истражиће се кроз следећа питања:

|  |  |
| --- | --- |
| Критеријум 4: УТИЦАЈ | |
|  |  |
| Сржне промене које је примена НОКС-а донела | * 1. Да ли је НОКС донео значајне промене у животе корисника? Колике и какве индиректне, консеквентне промене и исходи су остварени на индивидуалном, групном нивоу, нивоу заједнице? Да ли је донео трајне промене на нивоу норми или система? Какви су ефекти политике на личну добробит, људска права, једнакост полова, окружење? |
| * 1. Које од тих промена се могу приписати политици, а које не? |
| * 1. Да ли је политика другачије утицала на различите групе, (укључујући и осетљиве), ако јесте, како је утицала и зашто се то догодило? |
| * 1. Како је ситуациони и друштвени контекст утицао на постигнуте промене? |

ц

### Одрживост

Евалуација одрживости донеће податке о томе да ли се очекује да ће користи НОКС-а да трају и након непосредног спровођења, у дужем временском периоду. Будући да је ова политика још увек у процесу спровођења, ове процене донеће се на основу процене капацитета кључних актера да се прилагоде променљивом контексту у коме се она примењује.

|  |  |
| --- | --- |
| Критеријум 5: ОДРЖИВОСТ | |
|  |  |
| Да ли ће користи НОКС-а бити дугорочне? | * 1. Која је вероватноћа да ће узимајући о обзир све карактеристике система НОКС-а и могућих промена у окружењу у ком се примењује, остварени резултати трајати у будућности? |
| * 1. Да ли су финансијски и економски механизми успостављени у циљу дуготрајних и одрживих користи од конкретне јавне политике? |
| * 1. Да ли се у оквиру важећег регулаторног оквира може омогућити трајније креирање користи од конкретне јавне политике? |
| * 1. Да ли постоје одговарајући системски институционални капацитети за трајно одржавање позитивних ефеката НОКС-а? |
| * 1. Који други (несистемски) фактори (партнерства, знања, вештине) су обезбеђени како би се одржали резултати НОКС-а? |

## Подаци који ће бити коришћени

Евалуација ће бити спроведена кроз триангулацију података из различитих извора. За прикупљање података о наведеним критеријуима евалуације користиће се „микс метод“ који ће се ослањати на квалитативне и квантитативне изворе података.

Следећи методи биће коришћени за прикупљање евалуативних података:

**Деск истраживање** релевантних докумената: постојећи административни подаци, званични извештаји о спровођењу активности, законски и други нормативни документи и сл.

**Квантитативна анализа** података добијених из званичних статистичких података или других база података коришћених да се квантитативно изразе поједини специфични циљеви и исходи НОКС-а, као што су стопе, проценти, трендови итд. Као извори података предвиђају се: ЈИСП, постојећи административни извори података (ЦРОСО, Републичког завода за статистику Србије, НСЗ, отворени подаци о индикаторима одрживог развоја које прикупља Еуростат (индикатори квалитаета образовања) и сл.)

**Индивидуални интервјуи** са кључним представницима заинтересованих страна који су учествовали у креирању и спровођењу НОКС-а. Индивидуални интервјуи се спроводе како би се реконструисао и проценио процес спровођења политике, добили подаци о контексту, стимулативним или ометајућим факторима реализације НОКС-а, лична искуства и перцепције. Планирано је спровођење 3 дубинска интервјуа са представницима кључних актера имплеметнације НОКС-а: АЗК, МПНТР, Савет за НОКС

**Фокус групне дискусије**, како би се кроз размену ставова и искустава добили подаци о евалуативним критеријумима и питањима спроведени са представницима:

* Секторских већа
* образовних институција
* социјалних партнера (ПКС, удружења послодаваца и Синдиката)

**Анкета** чија је сврха да прикупи додатне податке о ефективности и ефикасности НОКС-а, која се спроводи међу заинтересованим странама и корисницима НОКС-а који нису нужно били укључени у креирање и спровођење политике, али на које квалитет и бидућност НОКС-а непосредно утиче. У оквиру анкете адресираће се задовољство спровођењем и ефектима НОКС-а кроз испитивање димензија квалитета живота, друштвене и грађанске укључености и ангажованости. Ове димензије биће захваћене питањима која ће бити формулисана на основу сугестија из интервјуа са кључним саговорницима. Предвиђени узорак чиниће представници ученичких и студентских парламената, омладинских организација, цивилног сектора.

## Ресурси потребни за евалуацију

За спровођење евалуације за обезбеђивање аналитичких подлога примарно ће бити коришћени ресурси успостављени на нивоу институција (МПНТР, АЗК). У одређеним сегментима евалуације, ради постизања објективне слике о спровођењу и ефектима НОКС-а, вредновање ће бити спроведено екстерно, ангажовањем екстерних евалуатора, уз израду адекватног пројектног задатка за евалуацију заснованог на предложеној Методологији, који ће ангажованим стручњацима појаснити питања везана за разлог, циљ, обухват евалуације, избор методологије, ток евалуације, време и буџет.

# Библиографија

Council recommendation on the Eropean qualifications framework for lifelong learning and repealing the recommendation of the European Parliament and of the Council on the establishment of the European qualificcations framework for lifelong learning, доступно на: <https://eur-lex.europa.eu/legal-content/EN/TXT/PDF/?uri=CELEX:32017H0615(01)>

Evaluating what works in national qualifications frameworks: effectivenes, efficacy and impact, доступно на: <https://www.researchgate.net/profile/Keith_Morrison3/publication/342465830_EVALUATING_%27WHAT_WORKS%27_IN_NATIONAL_QUALIFICATIONS_FRAMEWORKS_EFFECTIVENESS_EFFICACY_AND_IMPACT/links/5ef58ecf4585155050728d02/EVALUATING-WHAT-WORKS-IN-NATIONAL->

Evaluation of the Implementation of the EQF Recommendation, доступно на: <https://www.nki-latvija.lv/en/jaunums/evaluation-of-the-implementation-of-the-eqf-recommendation>

European Commission, Directorate-General for Education, Youth, Sport and Culture, *Key competences for lifelong learning*, Publications Office, 2019, <https://data.europa.eu/doi/10.2766/291008>

European inventory of NQFs, доступно на: <https://www.cedefop.europa.eu/en/country-reports/european-inventory-of-nqfs?search=&year=&country=&sort_order=DESC&items_per_page=24&page=1>

European Qualifications Framework for lifelong learning, доступно на <https://eur-lex.europa.eu/LexUriServ/LexUriServ.do?uri=OJ:C:2008:111:0001:0007:EN:PDF>

Implementation evaluation of the national qualifications framework, Act 67 of 2008, доступно на: <https://www.dhet.gov.za/ResearchNew/NQFA%20Full%20Evaluation%20Report%20Final%20STC_.pdf>

Извештај о реализацији Акционог плана Стратегије развоја образовања у Србији до 2020. године, доступно на <https://www.mpn.gov.rs/wp-content/uploads/2018/08/AP-SROS-IZVESTAJ-15jun.pdf>

Linking vocational education and training standards and employment requirements, An international manual, доступно на: <https://www.etf.europa.eu/en/publications-and-resources/publications/linking-vocational-education-and-training-standards-and>

Magenta Book, Central Government Guidance on evaluation, досзупно на: <https://assets.publishing.service.gov.uk/government/uploads/system/uploads/attachment_data/file/879438/HMT_Magenta_Book.pdf>

Monitoring, reporting and evaluation, UNDP programming manual, доступно на: <https://www.oecd.org/derec/undp/35419508.pdf>

National qualifications framework developments in Europe, доступно на: <https://www.cedefop.europa.eu/files/4137_en.pdf>

National qualifications frameworks (NQFs), доступно на: <https://europa.eu/europass/en/europass-tools/european-qualifications-framework/national-qualifications-frameworks>

National qualifications framework-Serbia, доступно на: https://www.etf.europa.eu/sites/default/files/document/Serbia.pdf

Нивои и дескриптори квалификација у НОКС-у, доступно на: <http://noks.mpn.gov.rs/sr_lat/uporedna-tabela-nivoa-kvalifikacija-i-vrsta-obrazovanja/>

НОКС интернет презентација, доступно на: <http://noks.mpn.gov.rs/>

Приручник за управљање јавним политикама, доступно на: <https://rsjp.gov.rs/wp-content/uploads/Prirucnik-za-upravljanje-javnim-politikama-sa-aneksima-za-objavljivanje-07-09-2021.pdf>

Research methods for policy evaluation, доступно на: <https://www.researchgate.net/publication/236144404_Research_Methods_For_Policy_Evaluation>

Стратегија каријерног вођења и саветовања у Републици Србији, доступно на: <https://www.nsz.gov.rs/live/digitalAssets/1/1336_skvis_strategijakarijernog.pdf>

Стратегија развоја образовања у Србији до 2020. године, доступно на: <https://www.mpn.gov.rs/wp-content/uploads/2015/08/STRATEGIJA-OBRAZOVANJA.pdf>

The national qualifications framework and quality assurance, доступно на: <https://www.saqa.org.za/docs/pol/2003/quality_assure.pdf>

Уредба о методологији управљања јавним политикама, анализи ефеката јавних политика и прописа и садржају појединачних докумената јавних политика, доступно на: <https://www.pravno-informacioni-sistem.rs/SlGlasnikPortal/eli/rep/sgrs/vlada/uredba/2019/8/9/reg>

1. Стратегија развоја образовања у Србији до 2020. године, доступно на

   <https://www.mpn.gov.rs/wp-content/uploads/2015/08/STRATEGIJA-OBRAZOVANJA.pdf> [↑](#footnote-ref-1)
2. European Qualifications Framework for lifelong learning, доступно на [↑](#footnote-ref-2)
3. <https://eur-lex.europa.eu/LexUriServ/LexUriServ.do?uri=OJ:C:2008:111:0001:0007:EN:PDF>

   Нивои и дескриптори квалификација у НОКС-у, доступно на

   <http://noks.mpn.gov.rs/sr_lat/uporedna-tabela-nivoa-kvalifikacija-i-vrsta-obrazovanja/> [↑](#footnote-ref-3)
4. Члан 21, став 2, тачка 9. [↑](#footnote-ref-4)
5. ЗОСОВ, члан 39 до 42. [↑](#footnote-ref-5)
6. Закон о НОКС, члан 15, став 1, тачка 16. [↑](#footnote-ref-6)
7. „Службени гласник РС“, бр. 44/14 [↑](#footnote-ref-7)
8. Закон о привреним коморама, "Сл. гласник РС", бр. 112/2015 [↑](#footnote-ref-8)
9. Законом је дефинисано да су чланови ПКС сви привредни субјекти који обављају регистровану пословну делатност на територији Републике Србије. Чланство у ПКС није добровољно због чега ПКС не учествује у раду Социјално економског савета. [↑](#footnote-ref-9)
10. Уредба о методологији управљања јавним политикама, анализи ефеката јавних политика и прописа и садржају појединачних докумената јавних политика, „Сл. Гласник РС“, бр. 8/2019-79 [↑](#footnote-ref-10)
11. Приручник за анализу ефеката јавних политика и прописа, доступно на

    <https://rsjp.gov.rs/wp-content/uploads/Update-0921-Prirucnik-za-analizu-efekata-javnih-politika-i-propisa-FINAL-FINAL-290720-Objavljeno.pdf> [↑](#footnote-ref-11)
12. Закон о НОКС-у, „Сл. гласник РС“, бр.27/2018 [↑](#footnote-ref-12)
13. Уредба о оснивању Канцеларије за дуално образовање и Национални оквир квалификација, „Сл.Гласник РС“, бр. 124/2022 [↑](#footnote-ref-13)